钦定古今图书集成/明伦汇编/官常典/第248卷 > 何如宠
## 钦定古今图书集成/明伦汇编/官常典/第248卷 > 何如宠

按《明外史成基命传》：“何如宠，字康侯，桐城人。父思鳌，
栖霞知县。如宠举万历二十六年进士。天启时，历官
礼部右侍郎，协理詹事府。五年正月，廷推左侍郎魏
广微，言如宠与左光斗同里友善，遂夺职闲住。崇祯
元年，召拜吏部右侍郎。未至，拜礼部尚书。宗藩婚嫁
命名，例请于朝，贫者为部所稽。自万历末至是，积疏”
数千，有已死尚未名者。用如宠请，贫宗得嫁娶者六
百馀人。明年冬，京师戒严，都人桀黠者请以私财聚
众助官军，朝议壮之。如宠力言其叵测，不善用，必启
内衅。帝召问，对如初。帝出片纸示之，则得之侦事，与
如宠言合，由是受知。十二月命与周延儒、钱象坤俱
以本官兼东阁大学士入阁辅政。帝欲族崇焕，以如
宠解免，籍其家，得往来书一箧，如宠请付阁中。已而
帝问之，对曰：“焚之矣。”累加少保、户部尚书、武英殿大
学士。四年春，副延儒总裁。会试事竣，即乞休。疏九上
乃允。陛辞，陈惇大明作之道，抵家复请时观《通鉴》，察
古今理乱忠佞，语甚切。六年，延儒罢政，体仁当为首
辅，而延儒憾体仁排己，谋起如宠。如宠畏体仁，六疏
固辞，体仁遂为首辅。如宠操行恬雅，与物无竞，难进
易退，世尤高之。十四年卒。福王时，赠太保，谥文端。兄
如申，官户部郎中，督饷辽东，有清操，军士请复留二
载，终浙江右布政使。